wickkiey/tamil-wikipedia-markdown huggingface dataset:
# விராடன்

**விராடன்** மகாபாரதத்தில் வரும் கதை மாந்தர்களுள் ஒருவன். இவன் மத்சய நாட்டின் மன்னர் ஆவான். துரியோதனன் ஆகியோரிடம் சூதாட்டத்தில் தோற்று மறைந்து வாழ்ந்த காலத்தில், பாண்டவர்கள் இவனது அரசவையில் ஒரு ஆண்டுக்காலம் வாழ்ந்தனர். இவனது பட்டத்து இராணி சுதேஷ்ணை ஆவார். இளவரசன் உத்தரனும், இளவரசி உத்தரையும் இவர்களது மக்களாவர்.  

விராடனின் மைத்துனனும், விராட தளபதியுமான கீசகன் திரௌபதி மீது கொண்ட மையலால் வீமனால் கொல்லப்பட்டான். உத்தரையை அபிமன்யு மணந்தார். -அபிமன்யு-உத்தரை தம்பதியரின் மகனே பரிட்சித்து ஆவார்.  

குருச்சேத்திரப் போரில் விராடன் மற்றும் அவரது மகன் உத்தரன் ஆகியோர் துரோணரால் கொல்லப்பட்டனர்.  

## இதனையும் காண்க
- மத்சய நாடு
- விராட பருவம்
# அசுவத்தாமன்

**அசுவத்தாமன்** (*Ashwatthama*) என்பவர் மகாபாரதக் கதைமாந்தர்களுள் ஒருவர் ஆவார். இவர், துரோணாச்சாரியாருடைய மகனாவார். இவரது தாய், கிருபாச்சாரியாருடைய தங்கை கிருபி ஆவார். இவர் பரத்வாஜ முனிவரின் பேரன் ஆவார். அஸ்வத்தாமா ஹஸ்தினாபுரத்தின் ஆட்சியாளர்களுக்கு அடிபணிந்து அசிச்சத்திரத்தை தலைநகராகக் கொண்டு பாஞ்சாலாவின் வடக்குப் பகுதியை ஆட்சி செய்தார். இவர் குருசேத்திரப் போரில் பாண்டவர்களுக்கு எதிராக கௌரவப் பக்கத்தில் இருந்து போரிட்ட மஹாரதி ஆவார். கிருஷ்ணர் அளித்த சாபத்தால் இவர் சிரஞ்சீவி (அழியாதவர்) ஆனார்.  
துரோணாச்சாரியார் இவன்மீது அளவு கடந்த அன்பு வைத்திருந்தார். குருச்சேத்திரப் போரின், அசுவத்தாமன் இறந்துவிட்டதாகக் தருமர் மூலம் கூறப்பட்ட வதந்தியை நம்பித் துரோணர் கவலையில் இருந்தபோது இளவரசன் திருஷ்டத்யும்னனின் வாளுக்கு இரையாகித் துரோணர் காலமானார்.  

## சொற்பிறப்பியல்
மகாபாரதத்தின் படி, அஸ்வத்தாமா என்றால் "குதிரையின் குரல் தொடர்பான புனிதமான குரல்" என்று பொருள் ஆகும்.  
மேலும், இவர், பிறந்தபோது குதிரையைப் போல அழுததால் இந்த பெயர் வந்ததாகச் சொல்லப்படுகிறது.  

## குருசேத்திரப் போரில் இவரின் பங்கு
குருச்சேத்திரப் போரின் 18-ஆம் நாள் இரவில், கௌரவர் பக்கம் உயிர்பிழைத்திருந்த மூவரில் இவரும் ஒருவர் ஆவார். தனது தந்தையை நயவஞ்சகமாக கொன்ற பாண்டவர் படைகளின் தலைமைப் படைத்தலைவர் திருஷ்டத்யும்னனை தூக்கத்தில் இருக்கும்போது கொன்று பழி தீர்த்தவராக அறியப்படுகிறார். மேலும், பாண்டவர்களின் ஐந்து குலக்கொழுந்துகளையும் (உபபாண்டவர்கள்), பஞ்சபாண்டவர் தவிர மற்ற பாண்டவ படைவீரர்களை அதே இரவில் கொன்றவர் என்று சொல்லப்படுகிறது.
# அணிகளின் அளவை

கணிதத்தில் நேரியல் இயற்கணிதப்பிரிவில் அணிகள் ஒரு முக்கிய பங்கை வகிக்கின்றன. ஒரு <math>m \times n</math> அணி M இன் நிரல் திசையன்களில் நேரியல் சார்பற்ற திசையன்களின் மிகப்பெரிய எண்ணிக்கை M இன் **நிரலளவை** (Column Rank) என்றும், வரிசைத்திசையன்களில் நேரியல் சார்பற்ற திசையன்களின் மிகப்பெரிய எண்ணிக்கை M இன் **வரிசையளவை** (Row rank) என்றும் பெயர் பெறுவன.ஆனால் கூட்டிக் கழித்துப் பார்க்கும்போது நிரலளவையும் வரிசையளவையும் ஒன்றுதான் என்று தெரிய வரும். அது தான் அணி M இன் **அளவை** (Rank). இது “தரம்” என்றும் வழங்கப்படுகிறது.  

இக்கட்டுரையில் எல்லா அணிகளும் மெய்யெண்களை உறுப்புகளாகக் கொண்டவை.  

## ஒரு அணியின் குறு வரிசைப்படி

ஒரு அணி **குறுவரிசைப்படி** உருவத்தில் (row-reduced echelon form) இருக்கிறது என்று சொல்வதன் இலக்கணம்:  

- எல்லாம் சூனியங்களாக இல்லாத ஒவ்வொரு வரிசையிலும், முதல் சூனியமல்லாத உறுப்பு 1 ஆக இருக்கும்;
- அந்த முதல் உறுப்பு 1 தோன்றும் நிரல்களிலுள்ள மற்ற ஒவ்வொரு உறுப்பும் சூனியமாக இருக்கும்;
- சூனியங்களாகவே இருக்கும் வரிசைகளெல்லாம் எல்லாம் சூனியங்களாக இல்லாத வரிசைகளுக்குக் கீழே இருக்கும்;
- எல்லாம் சூனியங்களாக இல்லாத வரிசைகள் *r* என்றும், *i* -வது வரிசையின் முதல் சூனியமல்லாத உறுப்பு உள்ள நிரல் *k*<sub>*i*</sub>-வது நிரல், *i = 1,2, ..., r* என்றும் கொண்டால், *k<sub>1</sub> < k<sub>2</sub> < ... < k<sub>r</sub>.*

எடுத்துக்காட்டக, கீழே உள்ளது ஒரு <math>7\times 10</math> அணியின் குறுவரிசைப்படி:  

<math>\begin{pmatrix}  
0 & (1) & 2 & 0 & 2 & 0 & 0 & 0 & 0 & 2 \\  
0 & 0 & 0 & (1) &-1 & 0 & 0 & 0 & 0 & 0 \\  
0 & 0 & 0 & 0 & 0 & (1) & 0 & 0 & 0 & 0 \\  
0 & 0 & 0 & 0 & 0 & 0 & (1) & 0 & 0 & 0 \\  
0 & 0 & 0 & 0 & 0 & 0 & 0 & (1) & 0 & 0 \\  
0 & 0 & 0 & 0 & 0 & 0 & 0 & 0 & (1) & 3 \\  
0 & 0 & 0 & 0 & 0 & 0 & 0 & 0 & 0 & 0  
\end{pmatrix}</math>  

இதன் உறுப்புகளை இடதுபுறமும் கீழேயும் எல்லாம் சூனியங்களாக இருக்கும்படி ஒரு பிரிப்புக்கோடு (செங்குத்துக் கோடுகளாலும் படுக்கைக் கோடுகளாலும் ஆனது) போடப்பட்டால், அதனுடைய திருப்பங்களிலெல்லாம் 1 என்ற உறுப்புதான் இருக்கும். அவையெல்லாம் அடைப்ப்புகளுக்குள் காட்டப்பட்டிருக்கின்றன். இத்திருப்பங்களுக்கு **படிகள்** எனப்பெயர்.  

## தேற்றம்: நிரலளவை = வரிசையளவை

இது பல சிறு சிறு முற்கோள்களிலிருந்து வருகிறது.  

1. மூன்றுவித தொடக்கநிலை வரிசைச்செயல்களின் மூலம் எந்த அணி A யையும் குறுவரிசைப்படி B ஆக மாற்றலாம்.  

2. ஒரு அணி குறுவரிசைப்படி உருவத்தில் இருந்தால், அதன் வரிசையளவை, எல்லாம் சூனியங்களல்லாத வரிசைகளின் எண்ணிக்கையே.  

3. ஒரு அணியின் வரிசையளவை அவ்வணியின் குறுவரிசைப்படியின் வரிசையளவையே.  
(இதன் நிறுவலில் முக்கிய கருத்து: தொடக்கநிலை வரிசைச்செயல்கள் வரிசையளவையை மாற்றாது)  

4. ஒரு அணி குறுவரிசைப்படி உருவத்தில் இருந்தால்,அதனுடைய நிரலளவை அதன் படிகளின் எண்ணிக்கையே.  

5. ஒரு அணியின் நிரலளவை அவ்வணியின் குறுவரிசைப்படியின் நிரலளவையே.  
(இதன் நிறுவலில் முக்கிய கருத்து: தொடக்கநிலை வரிசைச்செயல்கள் நிரலளவையை மாற்றாது)  

6. குறுவரிசைப்படி உருவத்தில் உள்ள அணியில், படிகளின் எண்ணிக்கையும் சூனியங்களல்லாத வரிசைகளின் எண்ணிக்கையும் ஒன்றே.  

## துணை நூல்கள்
- Serge Lang. Introduction to Linear Algebra. 1986. Springer Science, Inc. New York. .
- V. Krishnamurthy, V.P. Mainra & J.L. Arora.An Introduction to Linear Algebra. 1976. Affiliated East West Press PVT Ltd. New Delhi.
# நவீனம்

கலைத்துறைகளிலும், சமூக அறிவியல் துறைகளிலும்**நவீனம்** (*Modernity*) அல்லது **நவீனத்துவம்** என்பது, ஒரு வரலாற்றுக் காலத்தையும், பின் மத்திய கால ஐரோப்பாவில் உருவாகிய குறிப்பிட்டதொரு சமூகபண்பாட்டுவிதிமுறைகள்்,மனப்பாங்குகள், நடைமுறைகள் ஆகியவற்றை உள்ளடக்கிய ஒரு சேர்க்கையையும் குறிக்கும். அதிலிருந்து இது உலகம் முழுவதிலும் பல்வேறு வழிகளிலும், பல்வேறு காலங்களிலும் வளர்ச்சியடைந்தது.  

இது ஒருகண்ணோட்டம், அணுகுமுறை மற்றும் ஒரு வாழ்க்கைமுறை என்றே கூறலாம். நவீனம் ஒரு கண்ணோட்டமாக, அணுகுமுறையாக கி.பி. பதிமூன்றாம்நூற்றாண்டின்பிற்பகுதியிலிருந்து பதினெட்டாம் நூற்றாண்டின் பிற்பகுதி வரை ஐரோப்பாவில் நிலவிய அறிவொளிக்காலத்தில் (*Enlightenment era*)எழுந்தது.
# சமூக ஒப்பந்தம்


கின் (John Locke) எழுத்துக்கள், அமெரிக்காவின் தொடக்க காலத் தலைவர்களிடையே மிகுந்த செல்வாக்குச் செலுத்தின.]]  
**சமூக ஒப்பந்தம்** என்பது பல்வேறு வகையான மக்களாட்சிக் கொள்கைகளை விளக்கும் ஒன்றாகும். இது, சமூக ஒழுங்கைப் பேணும் நோக்கில், நாடுகளை உருவாக்குவதற்காக மக்கள் உட்கிடையான ஒப்பந்தங்களைச் செய்து கொள்கிறார்கள் என்னும் கருத்துருவின் அடிப்படையிலானது.  

நவீனம் என்பது ஒரு கண்ணோட்டமாக, அணுகுமுறையாக இருந்த காலத்தில் உருவான அரசியல் தத்துவவியலாளர்கள், அரசாங்கமோ அல்லது ஆட்சியாளர்களோ தங்களது ஆளும் உரிமையையும், இறையாண்மையையும் மனித சமூகத்திற்கு அப்பாற்பட்ட இறைவன் அல்லது தெய்வீக ஆற்றல் போன்றவைகளிலிருந்து பெறவில்லை என்று உணர்ந்தனர். சமூகத்திலுள்ள ஆளப்படுகின்ற மனிதர்கள் தங்களுடைய நடைமுறைகளையும் வாழ்வியலையும் சீராக சண்டை, சச்சரவின்றி நடத்திட தங்களுக்குள் நடுநிலை கொண்ட ஒரு அமைப்பு வேண்டும் என உணர்ந்ததனால் ஒரு சமூக ஒப்பந்தத்தை உருவாக்கினர் என்று அவர்கள் எடுத்துக்கூறினர். பறிக்கமுடியாத தனிமனித உரிமைகளைத் தவிர மற்ற அனைத்து அதிகாரங்களையும் அந்த நடுநிலை அமைப்பின் பொறுப்பில் ஒப்படைத்தன் மூலம் சமூக ஒழுங்கைப் பேண மக்கள் முயன்றனர் என அவர்கள் கருதினர். அந்த நடுநிலை அமைப்பே நாடு, அரசு, ஆட்சியாளர்கள் என வளர்ச்சியடைந்தன என்ற தத்துவத்தையும் அவர்கள் முன் வைத்தனர். தாமஸ் ஹாப்ஸ், ஜான் லாக் மற்றும் ஜான் ஜேக்கஸ் ரூசோ போன்ற அறிஞர்களே சமூக ஒப்பந்தத் தத்துவத்தை முன் வைத்த தலைசிறந்த நவீன கால அரசியல் சிந்தனையாளர்கள்.
# அறிவியல் புரட்சி

நவீனக் கண்ணோட்டமும், அணுகுமுறையும் உறுதியாக நிறுவப்பட்ட பின் ஒவ்வொரு துறையும் புரட்சிகரமான மாற்றங்களைக் கண்டது. அறிவியல் என்பது வளரக்கூடியது; ஆராய்ந்து அறியக் கூடிய மனித ஆற்றலே அதன் அடிப்படை என்றும் மாற்றமுடியாத இறை நெறிக்கொள்கைகள் அல்ல என்பதை நவீன சிந்தனைகள் நிலைநிறுத்தின. இதன்விளைவாக நவீன காலத்தில் அறிவியல் மனித வரலாற்றில் என்றும் காணாத அளவுக்கு பெருவளர்ச்சி பெற்றது. அனைத்துக் கொள்கைகளும் செய்முறையில் நிறுவப்பட்ட பின்னரே ஏற்றுக் கொள்ளப்பட்டன. இதனால் செய்முறை அறிவியல் வளர்ச்சியடைந்து தொழில்நுட்பம் முன்னேற்றம் கண்டது.  

நவீனஅறிவியல் மற்றும் ஆராய்ச்சியின் அணுகுமுறைகளை முதன் முறையாக தத்துவ அடிப்படையில் தொகுத்தவர் ரெனெதேகார்த் (ReneDescartes)எனும்பிரெஞ்சுதத்துவவியலாளர் ஆவார். இவரை நவீன தத்துவம் மற்றும் அறிவியலின் தந்தை எனக் கருதுகிறார்கள்.
# நாசிசம்

**நாசிசம்** என்பது ஆரியர்களே உயர்ந்தவர்கள், ஆரிய இனமே உலகை ஆளத் தகுந்தது;மற்ற அனைத்து இனங்களும் அழகிலும், அறிவிலும் ஆரியர்களுக்குக் குறைந்தவை போன்ற கருத்துக்களை அடிப்படையாகக் கொண்டு ஜெர்மனியில் இருபதாம் நூற்றாண்டில் தோன்றி இரண்டாம் உலகப் போருக்கு வித்திட்ட இனவெறிக் கொள்கையைக் குறிக்கும். இதற்கு மூலமான ஆரிய உயர்வுக் கொள்கை(Aryan Supremacy Theory) பத்தொன்பதாம் நூற்றாண்டிலிருந்தே பெரும்பாலான ஐரோப்பிய அறிஞர்கள் மற்றும் ஊடகங்கள் மத்தியில் ஏற்றுக் கொள்ளப்பட்டு வந்தது. இக்கொள்கை, அன்பு, அருள், இரக்கம் போன்ற கொள்கைகளை அடிப்படையாகக் கொண்ட கிறிஸ்தவ நெறியை அடிமைகளின் நெறிகள் என்றும் வெள்ளை நிறமும், நீலக் கண்களும் கொண்ட ஆரியர்கள் இவற்றையும் இவற்றிற்கு அடிப்படையான யூத மறையையும், யூதர்களையும் உலகிலிருந்து ஒழிக்கும் மூலமே ஆரியர்களின் பழங்காலப் பெருமையை மீண்டும் நிலைநாட்ட முடியும் என பரப்புரை(propaganda) செய்தது.  

அடொல்ப் ஹிட்லர் தனது சிறைவாசத்தின் போது எழுதிய மெயின் கேம்ப் (Mein Kampf-எனது தவிப்பு என மொழியாக்கம் செய்யப்படும்.) எனும் நூலில் நாசிசக் கொள்கைகள் விதந்துரைக்கப்பட்டுள்ளது.
# விக்கிப்பீடியா:ஆண்டு நிறைவுகள்/சூன் 16


**சூன் 16**:  
- 1773 &ndash; வங்காளம் பிரித்தானியக் கிழக்கிந்தியக் கம்பனியின் முதன்மை மாகாணமானது. உச்ச நீதிமன்றம் நிறுவப்பட்டது.
- 1819 &ndash; குசராத்து, கச்சு என்ற இடத்தில் இடம்பெற்ற நிலநடுக்கத்தில் 1,550 பேர் உயிரிழந்தனர்.
- 1883 &ndash; இங்கிலாந்தில் விக்டோரியா நாடக அரங்கில் இடம்பெற்ற நெரிசலில் சிக்கி 183 சிறுவர்கள் உயிரிழந்தனர்.
- 1940 &ndash; லித்துவேனியாவில் கம்யூனிச அரசு ஆட்சிக்கு வந்தது.
- 1958 &ndash; 1956 அங்கேரியப் புரட்சியில் ஈடுபட்ட தலைவர்கள் தூக்கிலிடப்பட்டனர்.
- 1963 &ndash; வஸ்தோக் 6: உருசியாவின் **வலந்தீனா தெரசுக்கோவா** (படம்) விண்வெளிக்குச் சென்ற முதல் பெண் என்ற பெருமையைப் பெற்றார்.
- 2010 &ndash; பூட்டான் புகையிலைப் பயன்பாட்டை முற்றாகத் தடை செய்த முதலாவது நாடானது.
**கருமுத்து தியாகராசர்** (பி.&nbsp;1893) **டி. ஆர். மகாலிங்கம்** (பி.&nbsp;1924)
# 1946



**1946** (**MCMXLI**) ஒரு செவ்வாய்க்கிழமையில் ஆரம்பமான ஒரு சாதாரண கிரிகோரியன் ஆண்டு ஆகும்.  

## நிகழ்வுகள்
- ஜனவரி 10 - ஐநா அவையின் முதலாவது கூட்டம் ஆரம்பமானது.
- ஜனவரி 31 - சோவியத் ஒன்றியத்தின் அமைப்பினை ஒத்ததாக யூகோஸ்லாவிய அரசமைப்பு பொஸ்னியா-ஹெர்செகோவினா, குரோஷியா, மசிடோனியா, மொன்டெனேகிரோ, சேர்பியா, ஸ்லவேனியா ஆகிய ஆறு குடியரசுகளை உள்ளடக்கி உருவாக்கப்பட்டது.
- பெப்ரவரி 2 - ஹங்கேரி குடியரசாகியது.
- பிப்ரவரி 12 - சிகப்பு கை தினம் (Red Hand Day) குழந்தைத்தொழிளாலர் (Military use of children) ஒழிப்புக்காக அறிவிக்கப்பட்டது
- பிப்ரவரி 15 - முதல் கணினி எனியாக் துவங்கி வைக்கப்பட்டது.
- ஏப்ரல் 1 - 14 மீற்றர் உயர சுனாமி ஹவாயைத் தாக்கியதில் 173 பேர் கொல்லப்பட்டனர்.
- மே 7 - சொனி நிறுவனம் 20 தொழிலாளர்களுடன் டோக்கியோவில் ஆரம்பிக்கப்பட்டது.
- மே 10 - ஜவகர்லால் நேரு இந்தியக் காங்கிரஸ் கட்சியின் தலைவரானர்.
- ஜூன் 10 - இத்தாலி குடியரசாகியது.
- ஆகஸ்ட் 19 - கல்கத்தாவில் இடம்பெற்ற முஸ்லிம்களுக்கும் இந்துக்களுக்கும் இடையில் இடம்பெற்ற கலகத்தில் 3000 பேர் கொல்லப்பட்டனர்.
- அக்டோபர் 2 - பல்கேரியா கம்யூனிஸ்டுகளின் வசமாகியது.
- டிசம்பர் 11 - யுனிசெஃப் நிறுவப்பட்டது.

## பிறப்புகள்
- சனவரி 13 - ஆர். பாலச்சந்திரன், கல்வியாளர், கவிஞர் (இ. 2009)
- சனவரி 14 - க. அருணாசலம், ஈழத்து தமிழறிஞர், பேராசிரியர் (இ. 2015)
- அக்டோபர் 19 - ரா.தாமரைக்கனி, தமிழக அரசியல்வாதி (இ. 2005)

## இறப்புகள்
- பிப்ரவரி 11 - ம. சிங்காரவேலர், தமிழக அரசியல்வாதி (பி. 1860)
- ஆகத்து 8 - உமையாள்புரம் சுவாமிநாத ஐயர், கருநாடக இசைக் கலைஞர் (பி. 1867)

## நோபல் பரிசுகள்
- இயற்பியல் - பேர்சி பிறிட்ஜ்மன் (*Percy Williams Bridgman*)
- வேதியியல் - ஜேம்ஸ் சம்னர் (*James B. Sumner*), ஜோன் நோர்த்ரொப் (*John Howard Northrop*), வெண்டெல் ஸ்டான்லி (*Wendell Meredith Stanley*)
- மருத்துவம் - ஹேர்மன் முல்லர்(*Hermann Joseph Muller*)
- இலக்கியம் - ஹேர்மன் ஹெஸ் (*Hermann Hesse*)
- அமைதி - எமிலி பால்ச் (Emily Greene Balch*), ஜோன் மொட் (*John Mott'')
# சாலம்பைக்குளம்



**சாலம்பைக்குளம்** வவுனியாவில் முஸ்லீம்களைப் பெரும்பான்மையாக் கொண்ட ஏ30 வீதியின் அருகில் அமைந்துள்ள ஓர் கிராமம் ஆகும். வட இலங்கை முஸ்லீம்களின் கட்டாய வெளியேற்றம் மற்றும் இராணுவ நடவடிக்கைகளை அடுத்து 90களில் 160 குடும்பங்கள் அளவில் தங்கியிருந்த இக்கிராமத்தில் 2004ஆம் ஆண்டுன் 4 குடும்பமே மீளக்குடியமர்ந்துள்ளது. இக்கிராமத்தில் உள்ளவர்கள் பெரும்பாலும் அனுராதபுரம் சாலியபுரம் (அல்லது சிங்களத்தில் சாலியபுர) பகுதியில் குடிபெயர்ந்துள்ளனர். இக்கிராமத்தில் அல் அக்ஷயா மகாவித்தியாலம் பாடசாலையும் அமைந்துள்ளது. வவுனியா மன்னார் வீதியில் வடக்கு பக்கமாக பெருமளவு கண்ணிவெடிகளை சர்வாத்திரா என்னும் இந்திய மனிதாபிமானக் கண்ணிவெடியகற்றும் பிரிவினரால் கண்டெடுக்கப்பட்டு அழிக்கப்பட்டு இடம் அதிகாரப்பூர்வமாக 2004 ஆம் ஆண்டு வவுனியாவின் அன்றைய அரச அதிபர் திரு கணேஷிடம் கையளிக்கப்பட்டது. கண்ணிவெடியகற்றும் நடவடிக்கைகளுக்கு ஆதரவளித்த ஐக்கிய நாடுகள் அபிவிருத்தித் திட்டம் மற்றும் கண்ணிவெடி அபாயக் கல்வி நடவடிக்கைகளை மேற்கொண்ட ஐக்கிய நாடுகள் சிறுவர் நிதியம் பொதுமக்களை மக்களை மீளக் குடியமர்த்த மேற்கொண்ட முயற்சிகள் வடக்குக் கிழக்கில் தொடரும் வன்முறைகளால் பெரிதும் பலனளிக்கவில்லை.
# 1930கள்


**1930கள்** என்றழைக்கப்படும் பத்தாண்டு காலம் 1930ஆம் ஆண்டு துவங்கி 1939-இல் முடிவடைந்தது.  

1930களின் ஆரம்பம் பொருளாதார ரீதியில் நிலையற்றதாக இருந்தது. 1930இல் பங்குச் சந்தை வீழ்ச்சியடைந்தது. இந்த வீழ்ச்சியின் தாக்கத்தை மக்கள் 1931இல் உணரத் தொடங்கினர். இது மேலும் வீழ்ச்சியடைந்து 1933இல் மிகவும் கீழ் நிலையை அடைந்தது. இது *மந்த காலம்* (depression) என ஆழைக்கப்படுகிறது. 1933 க்குப் பின்னர் பொருளாதாரம் ஓரளவுக்கு வளர்ச்சி அடையத் தொடங்கினாலும் அக்காலத்தில் ஐரோப்பாவில் நாசிசம், பாசிசம், ஸ்டாலினிசம் போன்ற போர் சார்பான அரசியல் கொள்கைகளினால் பெருமளவு வளர்ச்சி அடையவில்லை. உதாரணமாக ஸ்டாலின் அறிவித்த ஐந்தாண்டுத் திட்டம் போன்றவற்றைக் குறிப்பிடலாம். கிழக்காசியாவில் இராணுவ ஆட்சி ஏற்றம் பெற்று வந்தது.  
1939இல் இரண்டாம் உலகப் போர் ஆரம்பமாகும் வரையில் பொருளாதார மந்த நிலை காணப்பட்டது.  

## நிகழ்வுகள்

## நுட்பம்
- மே 3, 1931 - உலகின் அதி உயர் கட்டிடம் "எம்பயர் ஸ்டேட் கட்டிடம்" நியூயார்க்கில் கட்டப்பட்டது.
- 1930 - உலகின் முதலாவது பேசும் படமான *Song of flame*ஐ வார்ணர் பிறதேர்ஸ் வெளியிட்டனர்.
- 1938 - ராடார் ரொபேர்ட் வாட் என்பவரால் கண்டுபிடிக்கப்பட்டது.
# ரேபோ சி

**ரேபோ சி** ஆனது போர்லாண்ட் சர்வதேசத்தின் சி நிரலாக்க மொழிக்கான ஒருங்கிணைந்த விருத்திச் சூழலும் கம்பைலரும் ஆகும். 1987 இல் அறிமுகம் செய்யப்பட்ட இந்த மென்பொருள் வேகமாக நிரல்களைக் கம்பைல் பண்ணியதாலும் மற்றும் இதன் சிறிய அளவினாலும் நிரலாக்கர்களினால் பெரிதும் விரும்பப் பட்டது.  
1990 களில் அறிமுகம் செய்யப்பட்ட ரேபோ சி++ ஆனது ரேபோ சி ஐயும் உள்ளடக்கி இருந்ததால் இதன் பிரபலம் 90களில் இருந்து குறைவடையத் தொடங்கியது.  

## வெளியிணைப்புகள்
- ரேபோ சி இலவச ரேபோ சி கம்பைலர் வின்டோஸ் இயங்குதளங்களுக்கு ஏற்றவகையில் மீள்பொதி செய்யப்பட்டுள்ளது.
- ரேபோ சி போர்லாண்டின் அதிகாரப் பூர்வத் தளத்தில் இருந்து பழைய மென்பொருட்களாக இலவசப் பதிவிறக்கம்.
# நைல் முதலை



**நைல் முதலை** (விலங்கியல் பெயர்:*குரோக்கோடைலஸ் நைலோட்டிகஸ்*) ஆப்பிரிக்காவில் காணப்படும் மூன்று முதலைச் சிற்றினங்களில்(*species*) ஒன்றாகும். மேலும் இவை முதலைச் சிற்றினங்களிலேயே இரண்டாவது பெரியதும் ஆகும். நைல் முதலைகள் ஏறக்குறைய ஆப்பிரிக்கா முழுதும் சகாராவின் தென்பகுதியிலும் மடகாஸ்கர் தீவிலும் காணப்படுகின்றன.  

## மேலும் பார்க்க
- முதலை
# திருநீலகண்டர்

**திருநீலகண்டர்** என்னும் தலைப்பில் உள்ள கட்டுரைகள் கீழே உள்ளன.  

- திருநீலகண்ட நாயனார் - பெரியபுராணம் போற்றும் 63 நாயன்மாருள் ஒருவர்.
- திருநீலகண்டர் - 1939 இல் வெளிவந்த திரைப்படம்
- திருநீலகண்டர் - 1972 இல் வெளிவந்த திரைப்படம்.
# விக்கிப்பீடியா:ஆண்டு நிறைவுகள்/சூன் 17


**சூன் 17**: ஐசுலாந்து &ndash; விடுதலை நாள் (1944)  
- 1631 &ndash; **மும்தாசு மகால்** (படம்) பிள்ளைப்பேற்றின் போது இறந்தார். அவரது கணவர் முகலாயப் பேரரசர் ஷாஜகான் அடுத்த 17 ஆண்டுகளுக்கு மும்தாசுக்கான நினைவுச்சின்னமான தாஜ்மகாலைக் கட்டுவதில் முனைந்தார்.
- 1885 &ndash; விடுதலைச் சிலை நியூயார்க் துறைமுகத்தை வந்தடைந்தது.
- 1911 &ndash; செங்கோட்டை வாஞ்சிநாதன் திருநெல்வேலி பிரித்தானிய ஆட்சியாளர் ஆஷ் துரையை சுட்டுக் கொன்று தன்னையும் சுட்டு சாவடைந்தார்.
- 1939 &ndash; பிரான்சில் கடைசித் தடவையாக பகிரங்கமாகக் கழுத்து துண்டிக்கப்பட்டு மரணதண்டனை நிறைவேற்றப்பட்டது.
- 1940 &ndash; எசுத்தோனியா, லாத்வியா, லித்துவேனியா ஆகிய மூன்று பால்ட்டிக் நாடுகளும் சோவியத் ஒன்றியத்தின் கட்டுப்பாட்டினுள் வந்தன. 1991 இலேயே இவை விடுதலை பெற்றன.
- 1953 &ndash; பெர்லினில் கிழக்கு ஜெர்மனி அரசுக்கெதிராக இடம்பெற்ற ஆர்ப்பாட்டம் சோவியத் படைகளினால் நசுக்கப்பட்டதில் நூற்றுக்கணக்கானோர் கொல்லப்பட்டனர்.
- 1967 &ndash; அணுகுண்டு சோதனை: சீனா தனது முதலாவது ஐதரசன் குண்டை வெற்றிகரமாகப் பரிசோதித்ததாக அறிவித்தது.
**மயிலை சின்னத்தம்பிப் பிள்ளை ராஜா** (பி.&nbsp;1883) **வாஞ்சிநாதன்** (இ.&nbsp;1911) **மீ. ப. சோமு** (பி.&nbsp;1921)
# வாஞ்சிநாதன்



**வாஞ்சிநாதன்** (1886 - 17 சூன் 1911) என்பவர் **வாஞ்சி** என்று பிரபலமாக அறியப்பட்டவர்; இவர் இந்திய சுதந்திர போராட்ட ஆர்வலர்களில் ஒருவர் ஆவார். 1911 சூன் 17 அன்று மணியாச்சி தொடருந்து நிலையத்தில் அன்றைய திருநெல்வேலி மாவட்ட ஆட்சியராக இருந்த ராபர்ட் ஆஷ் என்பவரை சுட்டுப் படுகொலை செய்தார். ஆஷ் இந்திய சுதந்திர இயக்கத்தை நசுக்கியதாகவும், இந்தியர்களுக்கெதிராக வன்முறையைப் பயன்படுத்த காவல்துறைக்கு உத்தரவிட்டதாலும், அதற்கு பழி வாங்கவே இதை செய்தார் என ஆவணங்கள் கூறுகின்றன. வாஞ்சிநாதன் பின்னர் தான் கைது செய்வதைத் தவிர்க்க தற்கொலை செய்துகொண்டார். இந்த சம்பவமானது தென்னிந்தியாவில் இந்திய சுதந்திர இயக்கத்தின் குறிப்பிடத்தக்க நிகழ்வுகளில் ஒன்றாகும்.  

## வாழ்க்கைச் சுருக்கம்
வாஞ்சிநாதன் 1886 ஆம் ஆண்டு திருவிதாங்கூரின் செங்கோட்டையில் (தற்போது தென்காசி மாவட்டம் தமிழ்நாடு) ஒரு ஏழை இந்துக் குடும்பத்தில் பிறந்தார். இவரது பெற்றோர் ரகுபதி ஐயரும் ருக்மணியும் இவருக்கு சங்கரன் என்று பெயரிட்டனர். சீதாராமய்யாரின் மூத்த புதல்வியான பொன்னம்மாளை மணந்தார். இத்தம்பதியருக்கு ஒரு பெண் குழந்தை பிறந்து, சிறிது காலத்தில் இறந்தது.  

## விடுதலைப் போராட்டத்தில் ஈடுபாடு
இந்தியாவில் ஆங்கிலேயர் ஆட்சிக்கு எதிரான நடவடிக்கைகளில் வாஞ்சிநாதன் பங்கேற்றார். ஆங்கிலேயர்களைத் தோற்கடிக்க வன்முறை வழிகளை நாடிய மற்றொரு ஆர்வலரான வேங்கடேச சுப்ரமணிய ஐயரிடம் ஆயுதப் பயிற்சி பெற்றார். நீலகண்ட பிரம்மச்சாரி பாரதியாருடன் "இந்தியா" செய்தித்தாளில் துணை ஆசிரியராகப் பணியாற்றினார். 1908 தின்னவேலி கலவரத்திற்குப் பிறகு, பிரம்மச்சாரி தனது "பாரத மாதா சங்கம்" என்ற அமைப்பில் இளைஞர்களை சேர்த்துக்கொண்டு, பிரித்தானிய ஆட்சிக்கு எதிர்ப்பு தெரிவிக்கும் வகையில் பல்வேறு முறைகளில் பணியாற்றினார். 1908 ஆம் ஆண்டு தின்னவேலி எழுச்சியின் போது, ​​வன்முறை மூலம் கலவரத்தை அடக்க காவல்துறைக்கு உத்தரவு பிறப்பித்தார். குற்றாலத்தில் இந்தியர்கள் குளிக்கத் தடை செய்தார். அவரது செயல்களுக்கு பதிலளிக்கும் விதமாக, புரட்சிகர பிரிவு அவரை படுகொலை செய்ய முடிவு செய்தது. இதற்கு 25 வயதான வாஞ்சிநாதன் தேர்ந்தெடுக்கப்பட்டார். வாஞ்சிநாதன் தனது மேலாடையில் மறைத்து வைத்திருந்த துப்பாக்கியை எடுத்து ஆஷை சுட்டுக் கொன்றார். வாஞ்சிநாதனின் தந்தை அவரது செயல் பிரமாணர்களுக்கு எதிரானது எனக் கருதி உடலை வாங்க மறுத்துவிட்டார். இவரின் உடல் பின்னர் பாளையங்கோட்டை கல்லறையில் அடக்கம் செய்யப்பட்டதாக கூறப்படுகிறது.﻿ இவரது சட்டைப் பையில் ஒரு கடிதம் காணப்பட்டது, அதில் அவர் ஆங்கிலேயர்கள் சனாதன தர்மத்தை அழிக்க முற்பட்டதாகவும், ஆங்கிலேயர்களை நாட்டை விட்டு விரட்டியடிக்க தனது பங்கைச் செய்ததாகவும் கூறினார்.  

இந்தப் படுகொலையானது தென்னிந்தியாவில் இந்திய சுதந்திர இயக்கத்தின் குறிப்பிடத்தக்க நிகழ்வுகளில் ஒன்றாகும். மகாத்மா காந்தியால் பரப்பப்பட்ட மிதவாத இயக்கத்திற்கு எதிராக ஆயுதங்களைப் பயன்படுத்துவதை ஆதரித்த புரட்சிகர இயக்கத்தின் எழுச்சியை இது ஆதரித்தது. ஆங்கிலேயர்களின் ஆட்சியின் போது தென்னிந்தியாவில் படுகொலை செய்யப்பட்ட முதல் மற்றும் கடைசி பிரித்தானிய உயர் அதிகாரி ஆஷ் ஆவார். 2010 ஆம் ஆண்டு, தமிழக அரசு செங்கோட்டையில் இவரின் பிறந்த இடத்தில் நினைவிடம் கட்டப்படும் என்று அறிவித்தது. இந்த நினைவிடம் 2013 இல் திறக்கப்பட்டது. பல தெருக்களும், உள்ளாட்சிகளும் இவரது பெயரால் பெயரிடப்பட்டுள்ளது.  

சிதம்பரம் பிள்ளையின் வாழ்க்கையை அடிப்படையாகக் கொண்ட தமிழ்த் திரைப்படமான *கப்பலோட்டிய தமிழன்* (1961) இல், வாஞ்சிநாதனின் வாழ்க்கைச் சம்பவங்கள் காட்சிப்படுத்தப்பட்டன.
# சைவ உணவு


**சைவம்** (*Vegetarianism*) என்பது இறைச்சி (சிவப்பு இறைச்சி, கோழி, கடல் உணவு, பூச்சிகள் மற்றும் வேறு எந்த விலங்கின் சதை) உட்கொள்வதைத் தவிர்ப்பதாகும். விலங்கு அறுப்பின் மூலம் பெறப்படும் அனைத்துத் துணைப் பொருட்களையும் சாப்பிடுவதைத் தவிர்ப்பதும் இதில் அடங்கும். சைவ உணவைப் பின்பற்றும் ஒருவர் **சைவ உணவு உண்பவர்** என்று அழைக்கப்படுகிறார்.  

உணர்வுள்ள விலங்குகளின் உயிருக்கு மரியாதை செலுத்துவதற்காக பலர் இறைச்சி சாப்பிடுவதை எதிர்க்கின்றனர் . இத்தகைய நெறிமுறை உந்துதல்கள் பல்வேறு மத நம்பிக்கைகள் மற்றும் விலங்கு உரிமைகள் ஆதரவின் கீழ் குறியிடப்பட்டுள்ளன. சைவ உணவுக்கான பிற உந்துதல்கள் ஆரோக்கியம் தொடர்பானவையாகவோ, அரசியல், சுற்றுச்சூழல், கலாச்சாரம், அழகியல், பொருளாதாரம், சுவை தொடர்பானவை அல்லது பிற தனிப்பட்ட விருப்பங்களுடன் தொடர்புடையவையாகவோ இருக்கலாம்.
# சுவிற்சர்லாந்து தமிழர்

**சுவிற்சர்லாந்து தமிழர்** எனப்படுவோர் தமிழ்ப் பின்புலத்தைக் கொண்டு சுவிற்சர்லாந்தில் வசிப்பவர்களைக் குறிக்கும். இவர்களில் பெரும்பாலனவர்கள் ஈழப் பிரச்சினை காரணமாக சுவிற்சர்லாந்துக்கு புலம்புகுந்த ஈழத்தமிழர்கள் ஆவார்கள். பெரும்பான்மையான சுவிற்சர்லாந்து தமிழர்கள் தமிழ்த் தேசிய போராட்டத்தில் ஈடுபாடு கொண்டவர்கள். ஆறு மில்லியன் மக்கள் தொகையை கொண்ட சுவிஸ் நாட்டில் ஏறத்தாள 45 000 தமிழர்கள் வசிக்கின்றார்கள் .  

சுவிற்சர்லாந்து தமிழர்களால் ஒருங்கிணைக்கப்பட்டு ஜெனிவாவில் நடைபெற்ற வெல்க தமிழ் எதிர்ப்பு போராட்ட நிகழ்வில் 10 000 மேற்பட்ட தமிழர்கள் கலந்து கொண்டார்கள். பல பிற ஐரோப்பிய நாடுகளில் இருந்துவந்த தமிழர்களும் இதில் அடங்குவர்.  

## அதிகம் வசிக்கும் இடங்கள்
- சூரிச்
- யெனீவா
- Basel-Stadt
- Bern
- Vaud

## சுவிற்சர்லாந்தில் வசிக்கும் குறிப்பிடத்தக்க தமிழர்கள்
- கே. கல்யாணசுந்தரம்
# மும்தாசு மகால்



**மும்தாஜ் மகால்** (*Mumtaz Mahal*, செப்டம்பர் 1, 1593 &ndash; சூன் 17, 1631) ) தாஜ்மகாலை உருவாக்கிய முகலாயப் பேரரசு மன்னனான ஷாஜகானின் மனைவி ஆவார். இவரது இயற்பெயர் **அர்சுமந்த் பானு பேகம்**, 1593 இல் இந்தியாவில் ஆக்ராவில் பிறந்தவர். இவரது தந்தை பார்சி இனத்தவரான *அப்துல் அசன் அசாஃப் கான்* ஜகாங்கீர் மன்னரின் மனைவியான நூர் ஜகானின் சகோதரர் ஆவார்.  

மும்தாஜ் தனது 19வது வயதில் 1612, மே 10 இல் குர்ராம் என்ற இளவரசனைத் திருமணம் செய்தார். குர்ராம் பின்னர் முகாலாயப் பேரரசின் மன்னனாகி ஷா ஜகான் என்ற பெயரைப் பெற்றார். மும்தாஜ் சாஜகானின் மூன்றாவது மனைவியானாலும் அவருக்கு மிகவும் விருப்பமுடைய மனைவியாயிருந்தார். இவர் மத்தியப் பிரதேசத்தில் உள்ள *பர்ஹான்பூரில்* தனது 14வது மகப்பேறின் போது மரணமானார். இவரது நினைவாக சாஜகானால் கட்டப்பட்ட தாஜ்மகால் நினைவு மண்டபத்தில் மும்தாசின் உடல் இறுதியாக அடக்கம் செய்யப்பட்டது.
# சிங்கப்பூர் தமிழர்


, சீனம், தமிழ், மலாய்.]]  
தமிழ் பின்புலத்துடன் சிங்கப்பூரில் வசிக்கும் தமிழர்களை **சிங்கப்பூர் தமிழர்** என்பர். காலனித்துவ காலப்பகுதியில் (1800 களில்) பிரித்தானிய அரசால் வேலை செய்வதற்கென்று தமிழ்நாட்டில் இருந்து அழைத்து செல்லப்பட்டவர்களின் வம்சாவழியினரே, பெரும்பாலான சிங்கப்பூர் தமிழர்கள் ஆவார்கள். கணிசமான தொகையினர் யாழ்ப்பாணத்தில் இருந்தும் இங்கு வரவழைக்கப்பட்டவர்கள்.  

சிங்கப்பூர் சனத்தொகையில் தமிழர்கள் குறிப்பிடத்தக்க சிறுபான்மையினராக இருப்பதால், சிங்கப்பூரில் தமிழ் ஒரு அரச அங்கீகாரம் பெற்ற மொழியாக இருக்கின்றது.  

## சிங்க‌ப்பூர் த‌மிழ்
சிங்க‌‌ப்பூர் த‌மிழ‌ர்க‌ள் த‌ங்க‌ள் தாய் மொழியான‌ த‌மிழை ச‌ரிவ‌ர‌ உச்ச‌ரிக்க‌ த‌வ‌றுகிறார்க‌ள், அதிலும் இள‌ வ‌ய‌தின‌ரிடையே த‌மிழ் பேச்சு குறைந்து காண‌ப்ப‌டுகிற‌து, அப்ப‌டியே பேசினாலும் உச்ச‌ரிப்பில் ஆங்கில‌த் தொனி மித‌மிஞ்சி இருக்கிற‌து , ஆங்கில‌த்தை பேசும் பொழுது எந்த‌ ஒரு நாட்டின் உச்ச‌ரிப்பு சாய‌லிலும் பேசாம‌ல் த‌ங்க‌ளுக்கென்று ஒரு உச்ச‌ரிப்பில் பேசுவ‌தை சிங்கிலிஷ் என்று கூறுகிறார்க‌ள் சிங்க‌ப்பூர‌ர்க‌ள். த‌மிழும் சிங்க‌ப்பூரில் ஒரு த‌னி உச்ச‌ரிப்புக்கு ஆட்ப‌டுத்த‌ப்ப‌டுகிற‌து.
# திருவுந்தியார் (திருவியலூர் உய்யவந்ததேவ நாயனார்)

**திருவுந்தியார்** சைவசித்தாந்த நூல்களுள் ஒன்று; இந்நூல்களுள் தலை சிறந்த சிவஞானபோதத்துக்கு முற்பட்டது. இதனை கீழ்காணும் வெண்பா மூலம் அறியமுடிகிறது.  

"உந்திகளிறு வுயர்போதம் சித்தியார்  

பிந்திருபா உண்மைபிரகாசம் - வந்த அருட்  

பண்புவினா போற்றி கொடிபாசமிலா நெஞ்சுவிடு  

உண்மைநெறி சங்கற்பமுற்று"  

திருவியலூர் உய்யவந்ததேவ நாயனார் இந் நூலை இயற்றினார். 45 பாடல்களில், பதி , பசு , பாசம் என்பவற்றின் இயல்புகளைப் பற்றியும், உயிர்கள் இறைவனுடன் சேருவதற்கான வழிகளைப் பற்றியும் எடுத்தியம்புகிறது. இதற்கு 16 ஆம் நூற்றாண்டில் தோன்றிய உரை ஒன்று உண்டு.  

திருவுந்தியார் = திரு + உந்தி + ஆர் என மூன்றாக பகுக்கலாம். திரு = அருட்சத்தி , உந்தி = பறத்தல், ஆர் = மரியாதை பன்மை விகுதி.  

##### பாடல் - எடுத்துக்காட்டு
1  
:அகளமா யாரு மறிவரி தப்பொருள்  
:சகளமாய் வந்ததென் றுந்தீபற  
:தானாகத் தந்ததென் றுந்தீபற.  
இதன் சொற்பிரிப்புப் பதிவு  
:அகளமாய் ஆரும் அறிவு அரிது அப்பொருள்  
:சகளமாய் வந்தது என்று உந்தீ பற  
:தானாகத் தந்தது என்று உந்தீ பற.  
2  
:பெற்ற சிற்றின்பமே பேரின்பமாம் ஆங்கே  
:முற்ற வரும் பரிசு உந்தீ பற  
:முளையாது மாயை என்று உந்தீ பற  
இதன் பொருள்  
:இறைவனை நினைத்துப் பெறும் சிற்றின்பமே பேரின்பம். இதுவே முற்றிய பரிசு. - என்று எண்ணிக்கொண்டு உந்தீ பற - இது ஒருவர் கூற்று.  
:இப்படி நினைத்தால் மனத்தில் மாயை பிறக்காது - இதனைப் புரிந்துகொண்டு உந்தீ பற - இது முதலில் சொல்லியவரை வழிமொழியும் கூற்று.  

## உசாத்துணைகள்
- இராசமாணிக்கனார். மா., *சைவசமய வளர்ச்சி*, பூங்கொடி பதிப்பகம், மயிலாப்பூர், சென்னை, மூன்றாம் பதிப்பு: டிசம்பர் 1999 (முதற்பதிப்பு: 1958)
- உய்யவந்ததேவ நாயனார், *திருவுந்தியார் *, மதுரை தமிழ் இலக்கிய மின்பதிப்புத் திட்டம்.
# சிவஞானபோதம்

**சிவஞான போதம்**, மெய்கண்ட சாத்திரங்கள் எனப்படும் சைவ சித்தாந்த சாத்திரங்களுள் முக்கியமானதும், தலை சிறந்ததுமாகும். கி.பி 13 ஆம் நூற்றாண்டில் வாழ்ந்தவரும், திருவெண்ணெய் நல்லூர் என்னும் ஊரைச் சேர்ந்தவருமான மெய்கண்ட தேவர் என்பவர் இயற்றிய இந் நூல், சைவ சித்தாந்தக் கோட்பாடுகளை ஒழுங்கு முறையாக எடுத்துரைக்கிறது. இந்த நூல் பொல்லாப் பிள்ளையார் வணக்கம், அவையடக்கம், மற்றும் இரண்டு அதிகாரங்கள்(பொது அதிகாரம், உண்மை அதிகாரம்), நான்கு இயல்கள்(பிரமாண இயல், இலக்கண இயல், சாதன இயல் பயனியல்), பன்னிரண்டு சூத்திரங்கள் என அமைந்துள்ளது.  

## உசாத்துணைகள்
- இராசமாணிக்கனார். மா., *சைவசமய வளர்ச்சி*, பூங்கொடி பதிப்பகம், மயிலாப்பூர், சென்னை, மூன்றாம் பதிப்பு: டிசம்பர் 1999 (முதற்பதிப்பு: 1958)
- மெய்கண்ட தேவர், *சிவஞானபோதம்*, மதுரை தமிழ் இலக்கிய மின்பதிப்புத் திட்டம்.
# திருக்களிற்றுப்படியார்

**திருக்களிற்றுப்படியார்** சைவ சித்தாந்தக் கோட்பாடுகளை விளக்கும் மெய்கண்ட சாத்திரங்கள் பதினான்கினுள் ஒன்று. இவற்றுட் தலை சிறந்ததான சிவஞான போதத்துக்கு முற்பட்ட இந்த நூலை இயற்றியவர் திருக்கடவூரைச் சேர்ந்த உய்யவந்த தேவநாயனார் ஆவார். இந் நூல் நூறு வெண்பாக்களால் ஆனது. இதற்கு 16 ஆம் நூற்றாண்டில் தோன்றிய உரை ஒன்று உண்டு.  

## பெயர்க் காரணம்

இந்நூலாசிரியர் தாழ்ந்த இனத்தவராதலால் முதலில் இவர் செய்த நூல் ஏற்றுக் கொள்ளப்படவில்லை. ஆசிரியர் திருவருளை வேண்டி, தன் நூலைத் தில்லை நடராசப் பெருமான் சந்நிதிக்குச் செல்லும் பஞ்சாக்கரப் படியில் (திருக்களிற்றுப்படி) வைக்க, படியின் இரு பக்கமுள்ள கல்யானைகள் உயிர் பெற்றுத் தம் தும்பிக்கையால் அந்நூலை எடுத்து நடராசப் பெருமானின் திருவடியில் வைக்க, அந்நூலின் சிறப்பை உணர்ந்த அடியவர்கள் அதனை ஏற்றுக் கொண்டனர். அதனாலேயே, அந்நூல் அப்பெயர் பெற்றது என்பது கர்ண பரம்பரையாக வழங்கும் செய்தியாகும்.  

## பாடல் - எடுத்துக்காட்டு

:அம்மையப்ப ரேயுலகுக் கம்மையப்ப ரென்றறிக  
:அம்மையப்ப ரப்பரிசே வந்தளிப்ப -ரம்மையப்பர்  
:எல்லா வுலகுக்கு மப்புறத்தா ரிப்புறத்தும்  
:அல்லார்போ னிற்பா ரவர்.  
இது திருக்களிற்றுப்படியார் நூலிலுள்ள முதல் வெண்பா.  

**இதன் சொல்பிரிப்பு வடிவம்**  

:அம்மையப்பரே உலகுக்கு அம்மையப்பர் என்று அறிக  
:அம்மையப்பர் அப்பரிசே வந்து அளிப்பர் - அம்மையப்பர்  
:எல்லா உலகுக்கும் அப்புறத்தார் இப்புறத்தும்  
:அல்லார் போல் நிற்பார் அவர்.  

## உசாத்துணைகள்
- இராசமாணிக்கனார். மா., *சைவசமய வளர்ச்சி*, பூங்கொடி பதிப்பகம், மயிலாப்பூர், சென்னை, மூன்றாம் பதிப்பு: டிசம்பர் 1999 (முதற்பதிப்பு: 1958)
- உய்யவந்ததேவ நாயனார், *திருக்களிற்றுப்படியார் *, மதுரை தமிழ் இலக்கிய மின்பதிப்புத் திட்டம்.
# சிவஞான சித்தியார்

**சிவஞான சித்தியார்** சைவ சித்தாந்தக் கோட்பாடுகளை விளக்க எழுந்த மெய்கண்ட சாத்திரங்கள் எனப்படும் பதினான்கு நூல்களுள் ஒன்றாகும். சிவஞான போதத்தின் வழி நூலான இதனை இயற்றியவர் அருணந்தி சிவாச்சாரியார் ஆவார். இவர் சிவஞான போதத்தை இயற்றிய மெய்கண்ட தேவரின் மாணவன். இந்நூல் எழுதப்பட்ட ஆண்டு சாலிவாகனம் 1175 (பொஊ 1253).  

பரபக்கம், சுபக்கம் என இரண்டு பகுதிகளைக் கொண்டது இந்த நூல். சைவ சித்தாந்தத்துடன் முரண்படுகின்ற புறச்சமயக் கொள்கைகளை மறுத்துச் சித்தாந்தக் கொள்கைகளை நிலை நாட்ட முயல்வதே *பரபக்கம்* என்னும் பகுதியின் நோக்கம். *சுபக்கம்* சிவஞான போதத்தின் 12 சூத்திரங்களை பன்னிரண்டு அத்தியாயங்களாக விரித்து எழுதப்பட்ட பகுதி. பரபக்கம், 301 பாடல்களாலும், சுபக்கம், 328 பாடல்களாலும் ஆனது.  

## உசாத்துணைகள்
- இராசமாணிக்கனார். மா., *சைவசமய வளர்ச்சி*, பூங்கொடி பதிப்பகம், மயிலாப்பூர், சென்னை, மூன்றாம் பதிப்பு: டிசம்பர் 1999 (முதற்பதிப்பு: 1958)
# இருபா இருபது

சைவ சித்தாந்த உண்மைகளைக் கூறும் மெய்கண்ட சாத்திரங்களுள் ஒன்றாகிய **இருபா இருபஃது** 20 பாடல்களை மட்டுமே கொண்ட ஒரு சிறு நூலாகும். அருணந்தி சிவாச்சாரியார் எழுதிய இந் நூல், அருணந்தியாரின் கேள்விகளுக்கு அவர் குருவான மெய்கண்ட தேவர் பதிலளிப்பது போன்ற ஒரு வினா விடை நூலாக அமைந்துள்ளது. இஃது ஆணவம், கன்மம், மாயை ஆகிய மும்மலங்களினதும் இயல்புகளை விளக்குகிறது. இந்நூல் எழுதப்பட்ட ஆண்டு சாலிவாகனம் 1176 (பொஊ 1254).  

இந்த நூலுக்கு இரண்டு பழைய உரைநூல்கள் உள்ளன.  
1. 1488-ல் மதுரை-சிவப்பிரகாசர் என்பவரால் எழுதப்பட்ட இருபா இருபது உரை
1. 1677-ல் திருவாடுதுறை நமசிவாயத் தம்பிரான் எழுதிய உரை
# விக்கிப்பீடியா:ஆண்டு நிறைவுகள்/சூன் 18


**சூன் 18**:  
- 1815 &ndash; நெப்போலியப் போர்கள்: வாட்டர்லூ சமரில் நெப்போலியன் பொனபார்ட் வெல்லிங்டன் பிரபுவினால் தோற்கடிக்கப்பட்டதை அடுத்து நெப்போலியன் பிரான்சின் அரசாட்சியை இரண்டாம் தடவையாகவும், இறுதியாகவும் இழந்தான்.
- 1858 &ndash; சார்லஸ் டார்வின் தனது படிவளர்ச்சிக் கொள்கை பற்றிய முடிவுகளுக்கு ஒப்பான ஆய்வு அறிக்கைகளை ஆல்ஃவிரடு அரசல் வாலேசுவிடம் இருந்து பெற்றார். இதனை அடுத்து டார்வின் தனது ஆய்வு அறிக்கைகளை வெளியிட வேண்டி வந்தது.
- 1928 &ndash; வானோடி அமேலியா ஏர்ஃகாட் அத்திலாந்திக்குப் பெருங்கடலை விமானத்தில் கடந்த முதல் பெண் என்ற சாதனையை ஏற்படுத்தினார்.
- 1946 &ndash; சமூகவுடைமைவாதி ராம் மனோகர் லோகியா போத்துக்கீசருக்கு எதிராக கோவாவில் நேரடி நடவடிக்கை எடுக்கக் கோரினார்.
- 1953 &ndash; 1952 எகிப்தியப் புரட்சி முடிவுக்கு வந்தது. முகமது அலி வம்சம் ஆட்சியில் இருந்து அகற்றப்பட்டு எகிப்து குடியரசாக அறிவிக்கப்பட்டது.
- 1983 &ndash; சாலஞ்சர் விண்ணோடம்: **சாலி றைட்** (படம்) விண்ணுக்குச் சென்ற முதல் அமெரிக்கப் பெண் என்ற சாதனையை ஏற்படுத்தினார்.
**பி. கக்கன்** (பி.&nbsp;1920, இ. 1908) **கோபுலு** (பி.&nbsp;1924) **பஞ்சு அருணாசலம்** (பி.&nbsp;1921)
# சிவப்பிரகாசம் (நூல்)

**சிவப்பிரகாசம்** என்பது 14 சைவ சித்தாந்த சாத்திரங்களுள் ஒன்றாகும். 14 சைவ சித்தாந்த சாத்திர நூல்களுள் எட்டு நூல்களை இயற்றிய உமாபதி சிவாச்சாரியாரே இதன் ஆசிரியராவார். இந் நூல் சைவ சித்தாந்தக் கோட்பாடுகளை நூறு விருத்தப் பாடல்களால் விளக்குகின்றது. இந்த நூலுக்கு முதல்நூல் சிவஞான போதம். வழிநூல் சிவஞான சித்தி. இது சார்புநூல். இந்நூல் எழுதப்பட்ட ஆண்டு சாலிவாகனம் 1228 (பொஊ 1306).  

வடமொழி உபநிடதக் கருத்துகளை இந்த நூல் தெளிவாக்குகிறது.  

இந்த நூலுக்குப் பல உரைநூல்கள் உள்ளன. அவை:திருக்கயிலாய பரம்பரை வேளாக்குறிச்சி ஆதீன சீடர் மதுரை ஞானப்பிரகாசர் உரை (அச்சாகவில்லை),திருக்கயிலாய பரம்பரை வேளாக்குறிச்சி ஆதீன சீடர் மதுரை சிவப்பிரகாசர் பேருரை, சிதம்பரநாத முனிவர் உரை, நல்லசிவதேவர் சிந்தனையுரை, அருள்நந்திதேவர் உரை (அச்சாகவில்லை), திருவுருமாமலை அடிகள் உரை, திருவிளக்கம் புத்துரை, மற்றும் பழைய உரைகள் சில.  
;இந்நூலிலுள்ள பாடல் எடுத்துக்காட்டு  
தொன்மையாம் எனும் எவையும் நன்றாகா; இன்று  
:தோன்றிய நூல் எனும் எவையும் தீதாகா; துணிந்த  
நன்மையினார் நலங்கொள்மணி பொதியும் அதன் களங்கம்  
:நவையாகாது என உண்மை நயந்திடுவர்; நடுவாம்  
தன்மையினார் பழமை அழகு ஆராய்ந்து தரிப்பார்;  
:தவறு நலம் பொருளின்கண் சார்வு ஆராய்ந்து அறிதல்  
இன்மையினார் பலர் புகழில் ஏத்துவர் ஏதிலர் உற்று  
:இகழ்ந்தனரேல் இகழ்ந்திடுவர் தமக்கு என ஒன்று இலரே. (அவையடக்கப் பாடல்)  
;இதில் சொல்லப்பட்ட கருத்து  
:நூல் பழமையானது என்பதால் நன்று என்றும், இன்று தோன்றியது என்பதால் தீது என்றும் கொள்ளலாகாது. நூலில் சொல்லப்படும் நன்மை தீமைகளை ஆராய்ந்து நூலை ஏற்றுக்கொள்ளவேண்டும். ஒரு நூலை யாரேனும் ஒருவர் புகழ்ந்துவிட்டால் எல்லாரும் அதனைப் புகழத் தொடங்கிவிடுகிறார்கள். அவர்கள் தமக்கென்று கொள்கை இல்லாதவர்கள்.
# திருவருட்பயன்

சைவ சித்தாந்த சாத்திரங்களுள் ஒன்றான **திருவருட் பயன்** உமாபதி சிவாச்சாரியாரால் இயற்றப்பட்டது. இந்நூல், ஒவ்வொன்றும் பத்துக் குறட்பாக்களால் ஆன பத்து அதிகாரங்களாக வகுக்கப்பட்டுள்ளது. இந்நூல் எழுதப்பட்ட ஆண்டு சாலிவாகனம் 1229 (பொஊ 1307).  

## அதிகாரங்கள்
திருவருட் பயனின் அதிகாரங்கள் அவற்றின் உட் பொருள்களுக்கு ஏற்பப் பெயரிடப்பட்டுள்ளன. இவை,  

1. பதிமுது நிலை
1. உயிரவை நிலை
1. இருள்மல நிலை
1. அருளது நிலை
1. அருளுறு நிலை
1. அறியு நிலை
1. உயிர் விளக்கம்
1. இன்புறு நிலை
1. ஐந்தெழுத்தருள் நிலை
1. அணைந்தோர் தன்மை
என்பனவாகும்.
# வினா வெண்பா


**வினா வெண்பா** சைவ சித்தாந்த சாத்திரங்கள் பதினான்கினுள் ஒன்று. உமாபதி சிவாச்சாரியாரால் 14ஆம் நூற்றாண்டில், சாலிவாகனம் 1230 (பொஊ 1308) ஆம் ஆண்டில் இயற்றப்பட்ட இது பதின்மூன்று பாக்களை மட்டுமே கொண்டது. வினா வடிவில் அமைந்துள்ள வெண்பாக்களைக் கொண்டது இந்நூல்.  

ஆசிரியர் தம் குருவாகிய மறைஞான சம்பந்தரை வினவுவது போலவும், அவரைப் பாராட்டுவது போலவும் பாடலிலுள்ள வினாக்கள் அமைந்துள்ளன. இதற்குத் திருவாடுதுறை நமச்சிவாய தம்பிரான் எழுதிய உரை ஒன்றும் அச்சாகியுள்ளது. இவையன்றி, சில ஏட்டுப்பிரதிகளில் காணப்படுவதாக அருணாசலம் குறிப்பிடுகிறார்.  

இவற்றில் ஆசிரியர் உமாபதியார் தம் ஆசிரியர் மறைஞான சம்பந்தரை 'மருதைச் சம்பந்தா', 'கடந்தைச் சம்பந்தா' என விளித்து வினாக்களை வினவியுள்ளார்.
# தலையாழி ஞான வைரவர் ஆலயம்



தலையாழி கிராமம் வண்ணையம்பதியில் கோவில் கொண்டிருக்கும் அன்னை காமாட்சி ஆலயத்திற்கும் கொக்குவிலுக்கும் இடைப்பட்ட ஒரு கிராமமாகும்.  

## தலையாழி ஞான வைரவர் ஆலய பூஜை
இது திருவிழா நடைபெறும் ஆலயமல்ல அலங்காரத்திருவிழா நடைபெறும் ஆலயம் தை மாதம் அலங்கார திருவிழா ஆரம்பமாகி பத்து தினங்கள் நடைபெறும். இதை விட சதுர்த்தி மாத உற்சவம், சோமவாரம், கந்தசட்டி, ஐப்பசி வெள்ளி, நவராத்திரி என வருடத்தில் 91 உற்சவங்கள் நடைபெறுகின்றது.  
ஒரு நாளைக்கு இரு கால பூஜைகள் (காலை -மாலை ) நடைபெறுகின்றது.  

## தலையாழி ஞான வைரவர் ஆலய உட்கட்டமைப்பு

உள்நுழைந்ததும் மூலாதார கணபதியும் பலிபீடமும் அமைந்துள்ளது. மூலவர் வைரவர் பெருமான். அடுத்து சாமுண்டீஸ்வரி அம்பாள் கருவறை. அடுத்த மண்டபத்தில் உற்சவமூர்த்திகள் அமைந்துள்ளன.  

கோவில் உள்வீதியில் பரிவார தெய்வங்களாக விநாயகர்,நந்த கோபாலர்,லக்சுமி,முருகன் தனி தனி சிறு கோவில்களாக அமைந்துள்ளது.  
பெருமான்]]  
ஆலய வீதியின் அருகில் உள்ள பெரிய அரசமரத்தடியில் பிள்ளையார் ஸ்தாபிக்கப்பட்டு நித்திய நைமித்திய பூஜைகள் யாவும் இப்பிள்ளையாருக்கும் நடைபெறும். உற்சவங்களின் போது பிரதம குருக்களே அபிஷேக ஆராதனைகளை செய்வார்.  

இந்த ஆலயத்துக்கு ராஜகோபுரம் இல்லை மண்டபத்தோடு கூடிய சிறிய கோபுரம் உண்டு.  

## தலையாழி ஞான வைரவர் ஆலயவெளிகட்டமைப்பு
கோவிலின் முன்னாள் சனசமூக நிலையமும் கிராம அலுவலகமும் அமைந்துள்ளது. கோவிலின் இடது பக்கமாக வீதியில் அறநெறி பாடசாலை அமைந்துள்ளது. இடது பக்க கோவிலின் பின்பக்கமாக அரச மரத்தடியில் கணபதி கோவில் அமைந்துள்ளது. அதனுடன் இணைந்து விளையாட்டு மைதானமும் அமைந்து காணப்படுகிறது. கோவிலை சூழ ஞான வைரவர் அடியார்களின் குடியிருப்புகள் அமைந்துள்ளது. கோவிலின் வலது பக்கமாக சிறு கிணறும் காணப்படுகிறது.  

# குறிப்பு
# கொக்குவில் இந்துக் கல்லூரி


**கொக்குவில் இந்துக் கல்லூரி** (*Kokkuvil Hindu College*) இலங்கையில், யாழ்ப்பாணத்தில் புகழ்பெற்ற பாடசாலைகளில் ஒன்றாகும். இது 1910 ஆம் ஆண்டு ஆரம்பிக்கப் பட்டது. கொக்குவிலில் காங்கேசன்துறை வீதிக்கு அண்மையில் அமைந்துள்ளது. இது ஒரு கலவன் பாடசாலையாகும்.  

## அதிபர்கள்
- ஈ. செல்லையா (1910-1926)
- எஸ். தியாகராஜா (1926-1928)
- எம். கார்த்திகேசு (1928-1943)
- எஸ். சீனிவாசகம் (1943-1946)
- வி. நாகலிங்கம் (1946-1948)
- ஹண்டி பேரின்பநாயகம் (1949-1960)
- சி. கே. கந்தசாமி (1960-1971)
- பி. எஸ். குமாரசாமி (1971-1972)
- எம். மகாதேவா (1972-1980)
- ஏ. பஞ்சலிங்கம் (1980-1991)
- ஆர். மகேந்திரன் (1991-1995)
- ஜி. கணபதிப்பிள்ளை (1995-1996)
- பி. கமலநாதன் (1996-2007)
- ஏ. அகிலதாஸ் (2007-2012)
- வி. ஞானகாந்தன் (2012- )
# விக்கிப்பீடியா:ஆண்டு நிறைவுகள்/சூன் 19


**சூன் 19**:  
- 1586 &ndash; வட அமெரிக்காவில் இங்கிலாந்தின் நிரந்தரக் குடியிருப்பை அமைப்பதில் தோல்வியடைந்ததை அடுத்து ஆங்கிலேயக் குடியேறிகள் ரோனோக் தீவில் இருந்து வெளியேறினர்.
- 1862 &ndash; ஐக்கிய அமெரிக்க சட்டமன்றம் அமெரிக்க மாநிலங்களில் அடிமை முறையைத் தடை செய்தது.
- 1867 &ndash; மெக்சிகோ பேரரசர் **முதலாம் மாக்சிமிலியன்** (படம்) மரணதண்டனை விதிக்கப்பட்டு சுட்டுக் கொல்லப்பட்டார்.
- 1987 &ndash; எசுப்பானியாவில் கடைத்தொகுதி ஒன்றில் எட்டா விடுதலை அமைப்பு போராளிகள் நடத்திய குண்டுத் தாக்குதலில் 21 பேர் கொல்லப்பட்டனர்.
- 1988 &ndash; திருத்தந்தை இரண்டாம் அருள் சின்னப்பர் வியட்நாமின் 117 மாவீரர்களுக்குப் புனிதர் பட்டமளித்தார்.
- 1991 &ndash; அங்கேரியில் சோவியத் ஆக்கிரமிப்பு முடிவுக்கு வந்தது.
- 2012 &ndash; விக்கிலீக்ஸ் நிறுவனர் யூலியன் அசாஞ்சு இலண்டனில் உள்ள எக்குவடோர் தூதரகத்தில் அரசியல் தஞ்சம் அடைந்தார். 2019 இல் கைது செய்யப்படும் வரை அங்கேயே அவர் தங்கியிருந்தார்.
**ஜெகசிற்பியன்** (பி.&nbsp;1925) **ராபின் மெக்கிலாசன்** (இ.&nbsp;2012) **ஏ. எல். ராகவன்** (இ.&nbsp;2020)
# முதலாம் மாக்சிமிலியன்


**முதலாம் மாக்சிமிலியன்** (*Maximilian I*), (ஜூலை 6, 1832 – ஜூன் 19, 1867) ஏப்ரல் 10 1864 இல் இருந்து மெக்சிக்கோவின் மன்னராக இருந்தவர். இவரது இயற்பெயர் *ஃபேர்டினண்ட் மாக்சிமிலியன் ஜோசப்* என்பதாகும். ஆஸ்திரியாவின் ஹாப்ஸ்பேர்க்-லொறையின் (*Habsburg-Lorraine*) என்ற அரச குடும்பத்தைச் சேர்ந்தவர். பிரெஞ்சு மன்னன் நெப்போலியனின் உதவியுடன் மெக்சிகோவின் மன்னரானார். ஐக்கிய அமெரிக்கா உட்பட பல அரசாங்கங்கள் இவரது ஆட்சியை அங்கீகரிக்க மறுத்தன. இதனால் பெனிட்டோ ஜுவாரெஸ் (*Benito Juárez*) தலைமையிலான குடியரசுப் படைகள் மாக்சிமிலியனின் ஆட்சியை இலகுவாகக் கைப்பற்ற முடிந்தது. இறுதியில் அவருக்கு மரணதண்டனை விதிக்கப்பட்டு 1867-இல் Querétaro என்ற இடத்தில் குடியரசுப் படையினரால் சுட்டுக் கொல்லப்பட்டார்.
# சமபாட்டுப்புள்ளி

**சமபாட்டுப்புள்ளி** (Break even Point) என்பது பொருளியலில் பொருட்கள் சேவைகள் உற்பத்தி வழங்களின்பொழுது ஏற்பட்ட செலவும்,வருமானமும் சமப்படும் புள்ளியாகும்.இப் புள்ளியில் இலாபமோ நட்டமோ காணப்படாது.  
கிரயக் கணக்கியலிலும்(Cost Accounting),பொருளியலிலும் உற்பத்தி அலகுகளின் எண்ணிக்கையினை தீர்மானிப்பதற்கு இப்புள்ளி தீர்மானிக்கப்படல் அவசியமாகும்.  

இப்புள்ளி சமபாட்டு அட்டவணை (break even chart) மூலம் அல்லது சமன்பாட்டிலிருந்து துணியப்படும்.  

சமன்பாடு வருமாறு:  

<math>\mbox{Breakeven Point} = {\mbox{Fixed Costs} \over \mbox{Contribution per Unit Output}}</math>  

இங்கு ஒரலகின் பங்களிப்பு (Contribution)என்பது ஒரலகின் விற்பனை விலை - ஒரலகின் மாறிக்கிரயம் ஆகும்.
# கோத்தும்பி


**கோத்தும்பி** என்பது மாணிக்கவாசக சுவாமிகளுடைய திருவாசகம் என்ற ஞானநூலில் இடம்பெறும் பாடல் ஆகும். அதில் மக்களுடைய வாழ்க்கையில் நடைமுறையில் இருந்த உலகியல் வழக்குகளில் தன்னுடைய திருவாசகத்தில் பக்தி இலக்கியமாக யாத்துள்ளார். இறைவனை நாயகனாகவும், குருவை சகியாகவும் உருவகித்துப் பாடியுள்ளார். நாயகனான இறைவன் மேல் தீராத பக்தி கொண்ட நாயகி சோலையில் பறந்து திரியும் இராச வணிடிடம் *நீ ரீங்காரம் செய்து பாடும் போது இறைவனுடைய தொன்மைக் கோலத்தையும், பெருமைகளையும் பாடு* எனக் கூறுவது போல் பாடப் பட்ட பாடலே *கோத்தும்பி* ஆகும்.  

கோத்தும்பி என்றால் வண்டுகளுக்கெல்லாம் அரசனாக விளங்கும் இராச வண்டைக் குறிக்கும்.  

#### திருக்கோத்தும்பி
*கண்ணப்பன் ஒப்பதோர் அன்பின்மை கண்டபின்*  
*என்னப்பன் என்னொப்பில் என்னையுமாட் கொண்டருளி*  
*வண்ணப் பணித்தென்னைவாவென்றவான் கருணைச்*  
*சுண்ணப் பொன் நீறற்கே சென்றூதாய் கோத்தும்பி*
# தாலாட்டு

**தாலாட்டு** என்னும் தலைப்பில் உள்ள கட்டுரைகள் கீழே உள்ளன.  

- தாலாட்டுப் பாடல்
- தாலாட்டு (1969 திரைப்படம்) - 1969 தமிழ்த் திரைப்படம்
- தாலாட்டு (1993 திரைப்படம்) - 1993 தமிழ்த் திரைப்படம்
- தாலாட்டு பாடவா - 1990 தமிழ்த் திரைப்படம்
- தாலாட்டு (தொலைக்காட்சித் தொடர்) - 2021 தமிழ்த் தொலைக்காட்சித் தொடர்
# அச்சு இயந்திரம்


**அச்சு இயந்திரம்** (*Printing press*) என்பது காகிதத் தாள்களில் எழுத்துக்களை பதிக்கவும் ஒரே வகையான பக்கங்களை மிக வேகமான முறையில் பல படிகள் எடுக்கவும் உதவும் ஒரு இயந்திரம் ஆகும்.  

முதல் அச்சியந்திரம் 1450 ஆம் ஆண்டு ஜெர்மனியைச் சேர்ந்த யொகான் குட்டன்பெர்க் என்பவரால் கண்டுபிடிக்கப்பட்டது. முதலில் பரவலாக ஐரோப்பாக் கண்டம் முழுவதும் பயன்பாட்டுக்கு வந்தது. பின்னர் உலகம் முழுவதும் பயன்படுத்தத் தொடங்கினர்.  
பொதுவாக அச்சு இயந்திரங்களை உள்ளடக்கிய ஒரு தொழிலகம் அச்சுக்கூடம் எனப்படுகிறது. அச்சு இயந்திரம் பொதுவாக நூல்களுக்குப் பயன்படுத்தப்படுகிறது, கண்டுபிடிப்பு மற்றும் அச்சு இயந்திரத்தின் உலகளாவிய பரவல் இரண்டாம் மில்லினியத்தில் மிகவும் செல்வாக்கு மிக்க நிகழ்வுகளில் ஒன்றாகும்.  

## இதனையும் பார்க்கவும்

- அச்சிடல்
- அச்சுக்கலை
- தமிழ் அச்சிடல் வரலாறு
; அச்சிடும் முறைகள்  
- கணினி அச்சுப்பொறி
- கல்லச்சுக்கலை
- மாற்று அச்சடிப்பு
# ஓக்லாந்து கிறம்மர் பாடசாலை


**ஓக்லாந்து கிறம்மர் பாடசாலை** (*Auckland Grammar School*) நியூசிலாந்தில் ஓக்லாந்து நகரில் உள்ள ஆண்களுக்கான ஒரு உயர்தரப் பள்ளி ஆகும். 1868 ஆம் ஆண்டில் உருவாக்கப்பட்ட இப்பாடசாலை நியூசிலாந்தின் முக்கிய பாடசாலைகளில் ஒன்றாகக் கருதப்படுகிறது. ஆண்டு 9 இலிருந்து ஆண்டு 13 வரை வகுப்புகளில் இங்கு மாணவர்கள் கற்கிறார்கள். மாணவர்கள் பாடசாலை விடுதியிலேயே தங்கிப் படிக்கும் வசதியும் உண்டு.  

பாடசாலையின் குறிக்கோளான "Per Angusta ad Augusta" (கடினத்தில் இருந்து உச்சம் வரை) என்பதை ஓக்லாந்தின் வேறு சில பள்ளிகளும் தமது குறிக்கோளாகக் கொண்டுள்ளன.  

## பலரும் அறிந்த பழைய மாணவர்கள்
- மார்ட்டின் குரோவ் (*Martin Crowe*) (1962, துடுப்பாட்டக்காரர்)
- றசல் குரோவ் (*Russell Crowe*) (1964, நடிகர்)
- சேர் எட்மண்ட் ஹில்லறி, (1919, எவரெஸ்ட் சிகரத்தை அடைந்த முதல் மனிதர்)
# விக்கிப்பீடியா:ஆண்டு நிறைவுகள்/சூன் 20


**சூன் 20**: உலக அகதிகள் நாள்  
- 1837 &ndash; விக்டோரியா பிரித்தானியாவின் பேரரசியாக முடிசூடினார்.
- 1840 &ndash; சாமுவெல் மோர்சு தந்திக்கான காப்புரிமத்தைப் பெற்றார்.
- 1858 &ndash; **இந்தியச் சிப்பாய்க் கிளர்ச்சி, 1857** (படம்) குவாலியர் நகரின் வீழ்ச்சியுடன் முடிவுக்கு வந்தது.
- 1877 &ndash; அலெக்சாண்டர் கிரகாம் பெல் உலகின் முதலாவது வர்த்தக முறை தொலைபேசி சேவையை கனடாவில் ஆரம்பித்தார்.
- 1921 &ndash; சென்னையில் பக்கிங்காம், கர்னாட்டிக் ஆலைத் தொழிலாளர்கள் நான்கு-மாதப் பணி நிறுத்தத்தை ஆரம்பித்தனர்.
- 1944 &ndash; சோதனை ஏவுகணை எம்.டபிள்யூ 18014 வி-2 176&nbsp;கிமீ உயரத்தை அடைந்து வெளியுலகிற்குச் சென்ற முதலாவது மனிதனால் செய்யப்பட்ட பொருள் என்ற சாதனை படைத்தது.
- 1990 &ndash; இலங்கையின் கிழக்கு மாகாணத்தில் கல்முனையில் இலங்கைப் படைத்துறையினரால் மேற்கொள்ளப்பட்ட தாக்குதலில் 250 தமிழ் மக்கள் படுகொலை செய்யப்பட்டனர்.
**து. உருத்திரமூர்த்தி** (இ.&nbsp;1971) **சுரதா** (இ.&nbsp;2006) **ஆர். பிச்சுமணி ஐயர்** (இ.&nbsp;2015)
# உன்னாலே உன்னாலே



**'உன்னாலே உன்னாலே**' 2007 ல் வெளிவந்த தமிழ் திரைப்படங்களில் ஒன்றாகும்.இத்திரைப்படம் பிரபல ஒளிப்பதிவாளர் ஜீவா இயக்கத்தில் ஹரிஸ் ஜெயராஜ் இசையமைப்பில் ஒஸ்கார் ரவிசந்திரன் தயாரிப்பில் உருவானது.இப் படத்தினில் முக்கிய கதாபாத்திரமாக வினய்(அறிமுகம்),சதா, தனீஷா(அறிமுகம் தமிழில்) நடித்துள்ளனர்.ஏப்ரல் 12, 2007ல் வெளியிடப்பட்ட இத்திரைப்படத்தின முக்கிய பலகாட்சிகள் இந்தியாவிலும்,மெல்பேர்ன்நகரிலும் எடுக்கப்பட்டுள்ளது .  

## நடிகர்கள்
- வினய் - கார்த்திக்
- சதா - ஜான்சி
- தனீஷா - தீபிகா
- ராஜூ சுந்தரம் - ராஜூ

## இசை
இத்திரைப்படத்தின் பாடல்களுக்கு ஹரிஸ் ஜெயராஜ் இசையமைத்துள்ளார்.  

- *ஹலோ மிஸ் இம்சையே* - ஜி. வி. பிரகாஷ்
- *இளமை உல்லாசம்* - கிரிஷ், சாலினி சிங்
- *சூன் போனால்* - கிரிஷ், அருண்
- *முதல் நாள்* - கே கே, மகாலட்சுமி அய்யர்
- *உன்னாலே உன்னாலே* - கார்த்திக், கிரிஷ், ஹரணி
- *வைகாசி நிலவே* - ஹரிச்சரண், மதுசீறி

## தகவல்கள்
- அறிமுக நடிகை தனீஷா பிரபல இந்தி நடிகை கஜோலின் தங்கை ஆவார்
- 2007 தமிழ் புத்தாண்டில் வெளிவந்த திரைப்படங்களுக்குள் வணிகவெற்றி பெற்ற படங்களுல் ஒன்றாகும்.
- ஆரம்பத்தில் *யூலை காற்றே* என பெயரிடப்பட்ட பொழுதும் பின்னர் தமிழக அரசின் வரிவிலக்கிற்காக *உன்னாலே உன்னாலே* என பெயர் மாற்றம் பெற்றது. .

## விமர்சனம்
ஆனந்த விகடன் வார இதழில் எழுதிய விமர்சனத்தில் "படத்தை போட்டி போட்டுக்கொண்டு தாங்கிப் பிடிப்பது ஒளிப்பதிவும் இசையும். வெளிநாட்டு ஜிலுஜிலுப்பை அப்படியே ஃபிரிஜ் ஜில் வைத்துக் கடத்தி கண்களுக்குக் குளிர் விருந்து படைக்கிறது ஜீவாவின் கேமரா... ‘உன்னாலே, உன்னாலே’ - கலர்ஃபுல்லாக இருந்தும் முழுசாகக் கோக்கப்படாத மணிமாலை!" என்று எழுதி மதிப்பெண்களை வழங்கினர்.  

## வெளி இணைப்பு
- உன்னாலே உன்னாலே பட காட்சிகள்
- உன்னாலே உன்னாலே பாடல்கள்
# இளையான்குடி மாறநாயனார்



**இளையான்குடி மாறநாயனார்** என்பவர் சைவ சமயத்தவர்களால் பெரிதும் மதிக்கப்படும் அறுபத்து மூன்று நாயன்மார்களில் ஒருவர் ஆவார். இவரது அவதாரத் தலம் சிவகங்கை மாவட்டத்திலுள்ள இளையான்குடி ஆகும்.  

## புராணக் கதைச் சுருக்கம்

### பிறப்பு
இளையான்குடியில் பிறந்த மாறனார், உழவுத்தொழிலில் வந்த பெருஞ் செல்வமும், சிவனடியாரிடத்து அன்புள்ளமும் உடையவராய்த் திகழ்ந்தார். சிவனடியார் தம் இல்லத்திற்கு வந்தால், எதிரே சென்று கைகூப்பி வணங்கி, இனிய மொழிகளைக் கூறி வரவேற்று, அவர்களுக்கு உணவளிப்பார். நாள்தோறும் செய்த மாகேசுவரபூசை என்னும் சிவபுண்ணியத்தால், அவரது செல்வம், நாளுக்குநாள் பெருகிக் குபேரனைப் போன்ற பெரும் செல்வந்தராக வாழ்ந்து வந்தார்.  

### அடியார்க்குத் தொண்டு செய்தல்
அடியார்க்குத் திருவமுதளித்தலாகிய இத்திருப்பணியைச் செல்வக்காலத்திலே மட்டுமன்றி வறுமையுற்ற காலத்திலும் விடாது செய்ய வல்லார் இந்நாயனார் என்னும் உண்மையினை உலகத்தார்க்கு அறிவுறுத்த இறைவன் திருவுள்ளங் கொண்டார். இதனால் இளையான்குடி மாறனாரின் செல்வம் குறைந்து வறுமை உண்டாகியது. இவ்வாறு செல்வம் சுருங்கினாலும், தம்மிடமிருந்த நிலங்கள் முதலியவற்றை விற்றும், கடன்வாங்கியும் அடியார்க்கு அமுதளிக்கும் பணியை விடாது செய்து வந்தார்.  

### சிவ பெருமானின் அருள்
இவ்வாறு மாரிக்காலத்தில் ஒருநாள், தாம் உணவின்றிப் பசியால் வாடியபோதும், இரவு வெகுநேரம் வரை சிவனடியார்களை எதிர்பார்த்திருந்து எவரும் வராமையால், கதவைப்பூட்டி விட்டு வீட்டினுள் சென்றார். நள்ளிரவுப் பொழுதிலே, சிவபெருமான், அடியார் கோலங்கொண்டு மாறனாரது மனைக்கு எழுந்தருளிக் கதவைத் தட்டி அழைத்தார். மாறனார் கதவைத் திறந்து, அடியாரை வீட்டினுள் அழைத்து வரவேற்று, இருத்தற்கு இடங் கொடுத்தார்; அடியார்க்கு உணவளிக்க வீட்டில் ஏதுமில்லையே என வருத்தம் மிகுந்தது. அன்றைய மழை நாளின்  
பகற்பொழுதில் நிலத்தில் விதைக்கப்பட்ட நெற்மணிகளைச் சேகரித்து வந்து, கீரைகளைப் பறித்து, அடுப்பெரிக்க விறகில்லாமல், வீட்டின் சிதலமடைந்த கூரையிலிருந்த மரக்கட்டைகளைப் பயன்படுத்தி உணவு சமைத்து, மாறனாரும் அவரது துணைவியாரும், சிவனடியாருக்கு உணவு படைத்தனர். அப்பொழுது அடியாராக வந்திருந்த பெருமான், சோதிப் பிழம்பாய் எழுந்து தோன்றினார். அது கண்டு மாறனாரும் மனைவியும் திகைத்து நின்றனர். சிவபெருமான் உமாதேவியாருடன் எருதின் மேல் தோன்றி, "அன்பனே! அன்பர் பூசை அளித்த நீ, உன் மனைவியோடும் என் பெரும் உலகமாகிய சிவலோகத்தினை அடைந்து பேரின்பம் அனுபவித்திருப்பாயாக" என்று அருள் செய்து மறைந்தருளினார்.  

## வெளியிணைப்புகள்

- இளையான்குடிமாற நாயனார் புராணம்
- இளையான்குடிமாற நாயனார்
# விக்கிப்பீடியா:ஆண்டு நிறைவுகள்/சூன் 21


**சூன் 21**: பன்னாட்டு யோகா நாள் உலக இசை நாள்  
- 1621 &ndash; முப்பதாண்டுப் போர்: பிராகா நகரில் 27 செக் உயர்குடியினர் தூக்கிலிடப்பட்டனர்.
- 1734 &ndash; மொண்ட்ரியால் நகரை தீயிட்டுக் கொழுத்தி பெரும் சேதத்தை உண்டுபண்ணியதாகக் குற்றம் சாட்டப்பட்ட மரீ-யோசப் அஞ்செலீக் என்ற அடிமைப் பெண் தூக்கிலிடப்பட்டார்.
- 1736 &ndash; இலங்கையில் உள்ளூர் மொழிகளில் நூல்கள் அச்சிட அச்சியந்திரசாலையை ஒல்லாந்தர் நிறுவினர்.
- 1791 &ndash; பிரெஞ்சுப் புரட்சி: பிரான்சின் பதினாறாம் லூயியும் அவரது குடும்பத்தினரும் பாரிசை விட்டு வெளியேறினர்.
- 2006 &ndash; **புளூட்டோவின்** (படம்) புதிதாகக் கண்டுபிடிக்கப்பட்ட இரண்டு துணைக்கோள்களுக்கு நிக்ஸ், ஹைட்ரா எனப் பெயரிடப்பட்டது.
- 2009 &ndash; கிறீன்லாந்து தன்னாட்சி பெற்றது.
- 2012 &ndash; 200 ஆப்கானிய ஏதிலிகளைக் கொண்ட படகு இந்தியப் பெருங்கடலில் சாவகத்திற்கும் கிறிஸ்துமசு தீவுக்கும் இடையில் மூழ்கியதில் 17 பேர் உயிரிழந்தனர், 70 பேர் காணாமல் போயினர்.
**வே. ஆனைமுத்து** (பி.&nbsp;1925) **கே. வி. மகாதேவன்** (இ.&nbsp;2001)
# கணக்காய்வு வேலைத்தாள்கள்

நிதிக்கூற்றுக்களின் மீதான கணக்காய்வின்பொழுது கணக்காய்வாளரால் சேகரித்துவைத்திருக்க்கும் கணக்காய்வு சான்றுக்குரிய சகல ஆவணங்களும் **கணக்காய்வு வேலைத்தாள்கள்**(Audit working papers)எனப்படும்.இவ் வேலைத்தாள்கள் கணக்காய்வாளர் நிதிக்கூற்றின் மீது அபிப்பிராயத்தினை தெரிவிப்பதற்கு ஒர் ஆதாரமாக இருப்பதுடன்,கணக்காய்வு ஒர் ஒழுங்கு முறையில் நடப்பதற்கு உறுதுணையாக இருக்கும்.  

கணக்காய்வு வேலைத்தாள்கள் பிரதிதாளாகவோ,ஒலிபதிவாகவோ,குறிப்பு வடிவாகவோ,பலமாறுபட்ட வடிவிலோ இருக்கலாம்.  

இலங்கை கணக்காய்வு நியமங்கள் 4 இல் ஆவணப்படுத்தல்(Documentation)எனும் தலைப்பின் கீழ் வேலைதாள் பற்றி குறிப்பிடப்பட்டுள்ளது.  

## கணக்காய்வு வேலைத்தாளின் உள்ளடக்கம்

### நிதந்தரம்
நிதந்திரமாக பேணப்படும் கணக்காய்வு வேலைதாள் பின்வருவனவற்றை உள்ளடக்கி இருக்கும்.  
- நிறுவன அகவிதி,புறவிதி(Memorandum and Articles of Association.
- வணிக பதிவுச்சான்றிதழ் (Business registration certificate).
- வணிக உரிமம்(Business License).
- ஒப்பந்தங்கள்,உடன்படிக்கைகள்.
- நிருவனதின் தொழில்சார் ஆலோசகர்கள் விபரங்கள்.
- கணக்காய்வாளரின் ஈடுபடுத்தற் கடிதம்(Auditor engagement letter
- நிறுவன முகாமைத்துவ கட்டமைப்பு

### தற்காலிகம்
- நிதிக்கூற்றுக்கள் (Financial statements).
- கணக்காய்வு திட்டமிடல் விபரம்,வேலைப்பகிர்வு.
- இடர் பதிப்பாய்வு ஆவணம்(Risk assessment documentation).
- கணக்காய்வுச் சான்று (Audit evidence).
- Audit sampling method and the sample size calculation.
- Schedule of unadjusted difference.
- Audit review points and highlight.
- Client's system Weakness letter and management letter.
# விக்கிப்பீடியா:ஆண்டு நிறைவுகள்/சூன் 22


**சூன் 22**:  
- 1633 &ndash; அண்டத்தின் மையம் பூமி அல்ல, சூரியன் என்ற தனது அறிவியல் கொள்கையை **கலிலியோ கலிலி** (படம்) உரோமைத் திருச்சபைப் படைகளின் வற்புறுத்தலின் பேரில் திரும்பப் பெற்றுக் கொண்டார்.
- 1658 &ndash; போர்த்துக்கேயரிடம் இருந்து ஒல்லாந்தர் யாழ்ப்பாணத்தைக் கைப்பற்றினர்.
- 1897 &ndash; பிரித்தானியக் குடியேற்ற அதிகாரிகள் சார்லசு ராண்ட், சார்லசு ஏயர்ஸ்டு ஆகியோர் இந்தியாவின் புனே நகரில் படுகொலை செய்யப்பட்டனர்.
- 1941 &ndash; சோவியத் ஆக்கிரமிப்புக்கு எதிரான லித்துவேனியாவின் விடுதலைப் போர் ஆரம்பமானது.
- 1978 &ndash; புளூட்டோவின் சரோன் துணைக்கோள் கண்டுபிடிக்கப்பட்டது.
- 1992 &ndash; வாச்சாத்தி வன்முறை: தமிழ்நாட்டில் வாச்சாத்தி கிராமத்தில் தமிழ்நாட்டு காவல்துறையினர், வனத்துறையினர் நடத்திய வன்முறைகளில் 34 பேர் உயிரிழந்தனர்; 18 பெண்கள் வன்புணரப்பட்டனர். 28 சிறார்கள் பாதிக்கப்பட்டனர்.
**நா. பொன்னையா** (பி.&nbsp;1892) **சு. வேலுப்பிள்ளை** (இ.&nbsp;2007) **இரா. கனகரத்தினம்** (இ.&nbsp;2016)
# கொடிக்கவி


**கொடிக்கவி**, மெய்கண்ட சாத்திரங்கள் பதினான்கினுள் ஒன்று. இவற்றுள் மிகச் சிறியதும் இதுவே. நான்கு வெண்பாக்களை மட்டுமே கொண்டது இந் நூல். இதை இயற்றியவர் உமாபதி சிவாச்சாரியார் ஆவார். தில்லை எனப்படும் சிதம்பரத்தில் கொடியேற்றுவதற்காகப் பாடப்பட்டதனால் இதற்குக் கொடிக்கவி என்னும் பெயர் ஏற்பட்டது. மிகச் சிறிய நூலாக இருந்தபோதும் சைவ சித்தாந்தத்தின் உட்கருத்தை விளக்குவதாக இது அமைந்துள்ளது. இந்நூல் எழுதப்பட்ட ஆண்டு சாலிவாகனம் 1232 (பொஊ 1310).
# உண்மை நெறி விளக்கம்

**உண்மை நெறி விளக்கம்**, தமிழில் எழுதப்பட்ட சைவசித்தாந்த சாத்திரங்களுள் ஒன்று. சைவ சித்தாந்தத்தை விளக்கும் இன்னொரு நூலான சிவப்பிரகாசத்தில் குறிப்பிடப்பட்ட தசகாரியம் என்பது பற்றி விரிவாக விளக்குவதே இந் நூலின் நோக்கமாகும். இதில் ஆறு பாடல்கள் உள்ளன. இந் நூலை எழுதியவர் உமாபதி சிவாச்சாரியார்.  

## உசாத்துணைகள்
- இராசமாணிக்கனார். மா., *சைவசமய வளர்ச்சி*, பூங்கொடி பதிப்பகம், மயிலாப்பூர், சென்னை, மூன்றாம் பதிப்பு: டிசம்பர் 1999 (முதற்பதிப்பு: 1958)
- உமாபதி சிவாச்சாரியார், *உண்மை நெறி விளக்கம் *, மதுரை தமிழ் இலக்கிய மின்பதிப்புத் திட்டம்.